b'\n_START_ARTICLE_\nAKC Metelkova mesto\n_START_PARAGRAPH_\nAKC Metelkova mesto (tudi samo Metelkova) je avtonomni kulturni center, ki se nahaja v sredi\xc5\xa1\xc4\x8du Ljubljane v severnem delu kompleksa nekdanje voja\xc5\xa1nice iz \xc4\x8dasa Avstro-Ogrske ob Metelkovi cesti, in je znan kot eno najpomembnej\xc5\xa1ih sredi\xc5\xa1\xc4\x8d alternativne kulture v Sloveniji. Sestavljajo ga razli\xc4\x8dni klubi, lokali in galerije, tu se nahaja tudi ljubljanski Hostel Celica, ki ima prostore v stavbi nekdanjega voja\xc5\xa1kega zapora. Celoten kompleks voja\xc5\xa1nice, v katerem so tudi prostori Slovenskega etnografskega muzeja, Slovenskega narodnega muzeja in Zavoda za varstvo kulturne dedi\xc5\xa1\xc4\x8dine Slovenije, je vpisan v register nepremi\xc4\x8dne kulturne dedi\xc5\xa1\xc4\x8dine._NEWLINE_Center je nastal leta 1993, ko je skupina prostovoljcev in aktivistov, povezanih v t. i. Mre\xc5\xbeo za Metelkovo, zasedla stavbe kompleksa, iz katerega so se dve leti pred tem umaknili vojaki JLA in so bile namenjene za ru\xc5\xa1enje. Od takrat projekt zaznamuje tudi neurejen pravni status (uradni lastnik zemlji\xc5\xa1\xc4\x8da je trenutno Mestna ob\xc4\x8dina Ljubljana), zaradi \xc4\x8desar ob\xc4\x8dasno, kljub na\xc4\x8delni toleranci, prihaja do bolj ali manj konkretnih ogro\xc5\xbeanj njegovega obstoja s strani aktualnih oblasti. Leta 2006 je tako dr\xc5\xbeavni in\xc5\xa1pektorat za okolje in prostor poru\xc5\xa1il urbano likovno skulpturo Mala \xc5\xa1ola, kot stavbo, zgrajeno brez ustreznih dovoljenj.'